Անդրադառնալով առաջարկվող համահարթ տարբերակին՝ վարչապետն ասաց, որ այն ռազմավարական առումով կառավարությանն ավելի է դուր գալիս, ինչի պատճառները մի քանիսն են: «Առաջին պատճառներից մեկը հետևյալն է, որ այս ընթացքում բոլոր պոտենցիալ ներդրողները, ովքեր հետաքրքրվում են Հայաստանում ներդրումներ անելով, առաջինը տալիս են հետևյալ հարցը՝ արդյոք ձեզ մոտ կա շահութահարկի և եկամտային հարկի համահարթ տարբերակ: Սա պոտենցիալ ներդրողների համար կարևոր հարց է: Երկրորդ առավելությունը, որ ունի այս համահարթ տարբերակը, դա հարկային համակարգի պարզությունն է: Երրորդը՝ համահարթ տարբերակը խրախուսում է, որ աշխատավարձերը դուրս գան ստվերից: Եթե նախկինում գործատուներին ձեռնտու էր աշխատավարձի ստվերային մասը ձևակերպել որպես շահույթ և աշխատողին ստվերային վճարել, իսկ նրանք այդ պարագայում հայտնվում էին հարկային արտոնյալ վիճակում, այս պարագայում՝ ընդհակառակը: Քանի որ եկամտային հարկը, շահութահարկը, դիվիդենտի հարկը հավասար են դառնում, հիմա գործատուն ստիպված է լինելու այդ ամենը ձևակերպել այնպես ինչպես կա՝ որպես աշխատավարձ»,- նշեց նա: